**Referat for møte i Læringsmiljøutvalget**

**Tid: 21.10.2021 kl. 09:30-11:30**

Til stede:

Christine Ruud - Leder

Sara Adele Haugen - Utvalgsmedlem

Sandra Mari Miller - Utvalgsmedlem

Ann-Charlot Brandstorp - Nestleder

Margrethe Karijord Johnsen - Utvalgsmedlem

Marlene Mathisen - Utvalgsmedlem

Tommy Payne - Møtesekretær

Forfall:

Annette Veberg Dahl - Utvalgsmedlem

Daniel Paulsen - Utvalgsmedlem

Observatører:

### Vedtakssak: Referat og saksliste 5 min

Forslag til vedtak:

A) Referat og saksliste godkjennes

Orienteringssak: Fagdag 2021 v / Christine og Ann-Charlot 10 min

Status planlegging av fagdag 22.11.2021. Har hatt møte 12.10 om innhold for dagen. Foreløpig tema er studenters motivasjon etter overgang fra mye digital undervisning og tilbake til fysisk undervisning og dertil pedagogiske grep. Det er ønskelig med et fysisk arrangement med mulighet for strømming. Ser også på mulighet for felles digital oppstart og frokostmøte. Neste møte i arbeidsgruppen er 21.10. Arbeidsgruppen holder utvalget orientert i neste møte.

Orienteringssak: Vernerunder for studenter / v Christine og Ann-Charlot 15 min

Status planlegging og gjennomføring av oppstart vernerunder for studenter på begge campus. Planleggingen er i gang hvor studentene som skal delta vil forberedes, samt at det jobbes med utarbeidelse av skjema som benyttes i gjennomføring av vernerunder. Viktig at det også utarbeides interne rutiner blant studentrådene knyttet til å innhente opplysninger fra studenter knyttet til de ulike studieprogram på en systematisk måte.

Orienteringssak: Si ifra – meldinger 2021 / v HR 20 minutter

Gjennomgang av innkomne saker 2021. HR har gitt tilbakemelding på at de ikke har kapasitet til å utføre arbeidet med Si ifra annet enn å fordele saker i P360 til ansvarlige ledere. Utvalget har fått tilsendt statistikk (vedlegg) over meldinger så langt i 2021, hvor sekretær for utvalget gikk gjennom denne. Følgende kommentarer / innspill ble formidlet fra utvalgsmedlemmene:

* Organiseringen av arbeidet med Si ifra er flyttet over til seksjon for HR. LMU skal holdes orientert om avvik ved institusjonen, hvor det er viktig at dette ikke bare er kvantitative data men at det også gis overordnede beskrivelser av hvordan disse har blitt fulgt opp av institusjonen og hva de omhandler. Utvalget er kritisk til at HR ikke har kapasitet til å gjennomføre orientering i henhold til tidligere praksis slik at utvalget i henhold til mandat kan følge nøye med på utviklingen av læringsmiljøet også gjennom avvikssystemet. Utvalget ønsker derfor å melde saken videre til ledelsen slik at institusjonen gjør nødvendige grep for å ivareta dette.
* Studentrepresentantene er kjent med at flere medstudenter opplever at saker via Si ifra ikke følges opp. For at Si ifra skal oppleves som en legitim kanal for tilbakemelding ansees det som uheldig. Det er forståelig at ikke alle saker løses like raskt, men interne rutiner bør forbedres slik at studenter holdes orientert om prosess i henhold til akseptable frister. Dette svekker også studentenes tillit ovenfor institusjonene / ansatte.
* En av studentrepresentantene observerte egen sak i oversikten. Dette var et forhold som var meldt inn den 30.03.21 og som fortsatt ikke fulgt opp
* En del saker knyttet til kategorien *Bygg, uteområder og installasjoner* omhandler i følge studentene blant annet lysforhold og temperatur.
* Generelt gav oversendte statistikk svært begrenset informasjon om hvilke forhold som studentene har meldt inn om inneværende år og det ble datt spørsmålstegn ved i hvilken grad interne rutiner / organisering er tilfredsstillende.

Orienteringssak: Tiltak til faglig og sosialt fellesskap knyttet til eksamen / v Preben 10 minutter

Saken utsettes til neste møte da Preben var forhindret i å delta på møtet.

### Pause 10 minutter

Orienteringssak: Rådgivningstjenesten for studenter / v SiØ 15 minutter

Rådgivnings og helsetilbud. Er et supplement og ikke et substitutt til helsevesenet. Ulike innretninger ved ulike samskipnader, slik at en ikke finner samme tilbud nasjonalt. Ulike organisering i de skandinaviske landene. I Østfold er vi ganske små. Har valgt rådgivning foran terapi ved SiØ. Har ikke bygd opp stort helsetilbud men prioritert ut fra både et økonomisk perspektiv og at en ønsker å ansvarliggjøre kommunenes tilbud. Helserefusjonsordning er en kollektiv ordning slik at en kan få refundert helseutgifter til egenandeler (ikke medisin og reise). Kiropraktor og fysioterapi har også samme ordning. Har ikke tannlegebehandling som en del av dette. Studentene oppfordres til å skaffe seg fastlege.

Samarbeid med helsestasjon for ungdom ved begge kommuner med blant annet tilbud knyttet til seksuell helse. Ordning med selvtest for klamydia vil komme på nyåret. Rådgivere med ulike samtaleterapi - verktøy. Ikke terapeuter med kan henvise videre til andre tilbud, eksempelvis psykolog. Tilbud om veiledet selvhjelp (assistert selvhjelp) hvor studentene en kan få en brukerlisens til dette hos SiØ. Mestringsverktøy knyttet til stressmestring og søvn. Assistert selvhjelp er også på engelsk.

Startet noe som heter «friminutt» onsdag og mandag knyttet til avspenning og avslapning. Både på norsk og engelsk. I november starter «tankeviruskurs» som er et kgnitivt terapitilbud. Går over tre ganger (Fredrikstad). Også på engelsk i 2022, samt i Halden.

Startet selvhjelpsgrupper for studenter som har ekstra utfordringer knyttet til blant annet organisering av studiehverdagen. Samarbeid (kompetanse) med Pegasus knyttet til ADHD-problematikk.

Bevilget midler fra Helse Sør-Øst arbeid med studentenes psykiske helse. Føringer fra styret at det skal være et samarbeid med kommunene. Rask psykisk helsehjelp i Fredrikstad i 20% stilling som er finansiert via dette. Begrenset kapasitet og rundt en måned ventetid på behandlingstime. Tilbudet er ikke etablert i Halden, men har et samtaletilbud med psykiatrisk psykepleier (familieterapeut) som er leid inn eksternt.

Er i forhandlinger med en online psykologtjeneste. Ser ut til at et slikt tilbud med eksterne profesjonelle kan komme på plass i fremtiden. Må se nærmere også på rutiner for dette hvor det vil være viktig at studenter henvises via SiØ.

Timer bookes og det gjennomføres både digitale og fysiske møter. Har også frokostmøter og walk and talk.

Har tilbud om Podcast for studenter.

Vedtakssak: Læringsmiljømidler 2021 / v Tommy 5 min

Universell lyser ut 1 million kroner til prosjekter om universell utforming som strategi for inkludering, med mål om bedring av og økt kunnskap om studentenes læringsmiljø. Det er universiteter, høyskoler og fagskoler som kan søke om tilskudd, og søknadsfristen er 22. Oktober.

Ingen representanter fra LMU har forberedt forslag til søknad, men utvalget ønsker å se på muligheten til å søke midler ved neste utlysning i tilknytning til gjennomføring av fremtidige fagdager.

Vedtak:

B) LMU søker ikke læringsmiljømidler

Orienteringssak: Erfaringer fra gjennomføring av Verdensuka for psykisk helse / v Studentleder 10 minutter

Studentleder orienterer om gjennomføring og erfaringer fra uken (40). Gjennomføring har gått fint og det har vært gjennomført en rekke tilbud i løpet av uken. Har jobbet mye med markedsføring, men har likevel fått tilbakemelding på at mange studenter ikke fikk med seg tilbudet. Kunne ha vært bedre besøk på arrangementene, men arbeidsutvalget har gjort alt de kan for å synliggjøre uken.

Det var 150 på konsert (totalt 800 plasser) siste dagen.

Studentrepresentantenes hjertesaker for kommende utvalgsperiode 20 minutter

Det er ønskelig at studentene gis mulighet til å jobbe / engasjere seg i saker som de er særlig opptatt av knyttet til utvikling av læringsmiljøet. Det settes derfor av tid til å diskutere på tvers slik at en i samråd kan finne felles saker som det fattes særlig interesse rundt. Dette punktet vil bli satt opp på møter fremover slik at sakene både kan følges opp og utvikles slik at studentenes medvirkning i utvalget styrkes.

I dette møtet fikk Sandra tid til å løfte følgende to saker:

* HiØ skal tilbake til normalen med fysisk undervisning, hvor flere utdanninger likevel fortsatt har mye digitalt. Dette gjelder blant annet Barnevern og Sosialt arbeid på 2. året. Tillitsvalgte har meldt fra til emneansvarlig og mottatt en grundig redegjørelse på hvorfor digitalt undervisning i stor grad vil fortsette utover i semesteret. Dette handler om både logistikk for bruk av undervisningsrom, samt eksterne forelesere fra andre steder i landet. Tillitsvalgte ønsket en uttalelse fra LMU i sakens anledning, hvor utvalget oppfordrer til å holde den gode dialogen mellom tillitsvalgte og emneansvarlig slik at en kan imøtekomme begge parters interesse neste semester hvor prosess med romfordeling vil gi bedre rammebetingelser for å planlegge fysisk undervisning. Det ble videre diskutert litt rundt hva som er fremtidig undervisningsform, samt verdien av å også gjennomføre digitale samlinger hvor en benytter ekstern kompetanse som kan bidra til å styrke studiekvaliteten.
* Litt dårlig folkeskikk med en del «baksnakking» blant studenter ved enkelte studieprogram. Kan dette være en konsekvens av mye skjerm det siste året? Felles fiendebilde? Bør jobbe litt med fellesskapet. Kanskje noen sosiale treff fysisk frem mot jul.

Eventuelt